Source: https://politeia.org.ro/stiri-revista-presei/revista-presei-23-septembrie-romania-in-epoca-dragnea-dancila-metastaza-politica-si-blocaj-constitutional/62431/
Timestamp: 2020-01-25 20:37:10+00:00

Document:
Revista Presei – 23 septembrie. “România în epoca Dragnea- Dăncilă: metastază politică şi blocaj constituţional.” | PoliteiaWorld
Home » Stiri / Revista Presei	» Revista Presei – 23 septembrie. “România în epoca Dragnea- Dăncilă: metastază politică şi blocaj constituţional.”
Buna dimineata intr-o zi de luni, 23 septembrie! Vremea din 23 septembrie anunță valori termice ușor mai ridicate decât cele specifice acestei perioade în regiunile sudice, sud-vestice și centrale, iar în rest temperaturile vor fi apropiate de cele normale pentru acest interval. Regimul pluviometric va fi excedentar în vestul și nord-vestul țării și local în sud-est, iar în rest va fi apropiat de cel normal pentru această nouă săptămână. La munte, cerul se anunță parțial noros, cu valori termice în creștere pe timpul nopții față de ziua precedentă. Temperaturile se vor încadra între 20°C și 9°C. Vântul va sufla cu 3 km/h dinspre N, va fi ploaie pe timpul nopții, iar cantitatea de precipitații estimată va fi de : <1 L/m². Ploile vor continua la munte pe tot parcursul săptămânii viitoare. In Bucuresti cerul va fi parțial noros, cu temperaturi în creștere. Maximele și minimele termice se vor încadra între 26°C și 13°C. Vântul va sufla slab, însă, la București se anunță ploaie ușoară pe timpul nopții.
Cum blochează CCR procesele ”gulerelor albe” prin refuzul de a motiva o decizie Curtea Constituțională (CCR) amână procesele unor foști demnitari de la instanța supremă de două luni și jumătate, refuzând să motiveze o decizie luată la începutul lui iulie 2019, când a hotărât compunerea nelegală a completurilor de 3 judecători de la ÎCCJ. Deși în alte cazuri CCR și-a motivat deciziile în timp record, de data aceasta judecătorii trag de timp și favorizează ”gurele albe” judecate pentru fapte de corupție, instanța fiind nevoită să aștepte motivele pentru care Curtea a admis sesizarea lui Florin Iordache în ce privește completele specializate de 3 judecători și a decis că multe procese de corupție trebuie rejudecate. Raportor în cazul acestei sesizări a fost chiar președintele CCR, Valer Dorneanu, reprezentantul PSD în cadrul Curții Constituționale. În legea de funcționare a CCR și în Regulamentul intern al acestei instituții nu este trecut un termen în care judecătorii sunt obligați să-și motiveze deciziile. Astfel, incertitudinea privind componența completurilor de 3 judecători de la instanța supremă poate dura cât timp vrea Valer Dorneanu. În alte cazuri, Curtea Constituțională s-a mișcat mult mai repede și și-a motivat deciziile în timp record. Astfel, când judecătorii constituționali au hotărât că Laura Kovesi trebuie revocată din funcția de procuror șef al DNA de președintele Klaus Iohannis, deci a decizia a fost luată pe 30 mai 2018, iar motivarea, de 133 de pagini, a apărut în Monitorul Oficial pe 7 iunie, adică opt zile mai tîrziu…..Ultimul dosar de la instanța supremă amânat pe acest motiv este al fostului consilier pe probleme economice al premierului, Darius Vâlcov. Avocații acestuia au cerut să se amâne procesul deoarece nu a fost motivată decizia CCR privind nelegala componență a completurilor de 3 judecători, completuri nespecializate pe fapte de corupție. Cinci judecători au admis cererea și au decis amânarea procesului cu o lună. Cel mai probabil procesul se va relua din faza de fond, fostul consilier fiind astfel iertat de condamnarea de 8 ani închisoare pentru trafic de influență și spălare de bani. Integral: https://romania.europalibera.org
Legea paradisurilor fiscale, depusă într-o nouă formă de către Șerban Nicolae. Modificări minore ale proiectului respins în vară de către CCR Senatorul Șerban Nicolae (PSD) a depus la Senat un proiect de lege privind instituirea unui ”regim fiscal derogatoriu aplicabil anumitor terenuri, construcții edificate pe acestea și anumitor activități economice autorizate”. În esență, este o variantă cu modificări minore ale proiectului său mai vechi prin care propunea posibilitatea creării de paradisuri fiscale pe insule și grinduri pentru afacerile din domeniul jocurilor de noroc, energiei regenerabile, turism, alimentație publică sau comerț cu amănuntul. Prima variantă a proiectului a fost depusă în 2017, dar Curtea Constituțională l-a declarat, pe 5 iunie, drept neconstituțional, în urma sesizărilor primite de la grupurile parlamentare ale USR și PNL și de la președintele Iohannis. Atunci CCR invoca argumente de neconstituționalitate extrinsecă ale proiectului, legate de faptul că acesta a fost adoptat cu încălcarea principiului bicameralității Parlamentului și fără avizul Consiliului Economic și Social. Cum argumentele Curții nu vizau prevederile în sine ale legii, Șerban Nicolae a depus proiectul de lege într-o nouă formă, cu unele modificări. Astfel terenurile vizate sunt exclusiv cele aflate în proprietate publică a statului, spre deosebire de forma inițială unde erau incluse și cele din proprietatea privată a statului. În continuare, activitățile menționate în proiect beneficiază de un TVA redus, de numai 5%, în schimb nu mai este prevăzut un nivel de numai 50% al taxelor locale, noua formă stipulând că acestea ”se pot reduce cu până la 50%”. O altă prevedere nouă este aceea că Guvernul decide, la cererea autorităților locale, care sunt terenurile susceptibile de a deveni zone cu fiscalitate redusă pentru tipurile de activități menționate și asigură realizarea procedurilor de trecere a terenurilor în proprietatea publică a statului, acolo unde este nevoie. În esență, rămân neschimbate prevederile care au provocat nemulțumirea opoziției față de prima formă a legii. Astfel, în martie 2019, deputatul USR Stelian Ion, membru al Comisiei juridice, a susţinut că legea este una „cu dedicaţie”. Integral: https://www.g4media.ro
Diurnele uriase ale sefilor din magistratura, la un pas sa ajunga la Curtea Constitutionala Judecatorul Camelia Bogdan intervine in procesul in care seful Inspectiei Judiciare, Lucian Netejoru, cere sa-i fie platita diurna pentru zilele de sambata, duminica si sarbatorile legale in care a stat in Bucuresti si nu s-a deplasat in Giurgiu, localitatea in care are domiciliul. Camelia Bogdan cere Tribunalului Bucuresti sesizarea Curtii Constitutionale cu prevederea in baza careia magistratii detasati in alte localitati beneficiaza de o diurna de detasare, in cuantum de 2% din indemnizatia de incadrare bruta lunara. Totul se face in baza unei prevederi din OUG nr. 27/2006 privind salarizarea si alte drepturi ale judecatorilor, procurorilor si altor categorii de personal din sistemul justitiei. Cu cat functia este mai mare, salariul este mai mare, iar diurna este pe masura. De aceasta facilitate beneficiaza si mai multi magistrati care stau in comunele din judetul Ilfov, din jurul Capitalei. Procurori si judecatori din Consiliului Superior al Magistraturii (CSM), Inspectia Judiciara (IJ) sau din cadrul Sectiei de investigare a infarctiunilor din justitie (SIIJ) care locuiesc in suburbiile Capitalei sau in judetele apropiate primesc indemizatii de detasare uriase. Magistratul face trimitere la articolul 16 din Constitutie: “Cetatenii sunt egali in fata legii si a autoritatilor publice, fara privilegii si fara discriminari“. Dupa ce Camelia Bogdan a intervenit in procesul lui Lucian Netejoru, seful Inspectiei Judiciare a renuntat la cererea de chemare in judecata. Totusi, Tribunalul Bucuresti a stabilit urmatorul termen de judecata in acest caz pe 1 octombrie, potrivit portalului instantelor. Diurna si de 10.000 lei/luna Radio “Europa Libera” a dezvaluit ca sefa CSM, Lia Savonea, a incasat anul trecut, potrivit declaratiei de avere din 5 februrie 2019, suma de 124.175 de lei, adica 10.300 de lei pe luna, doar pentru a se deplasa din satul Rosu, comuna Chiajna (Ilfov), la Bucuresti. Distanta Rosu – Bucuresti este de 10 kilometri. Un alt magistrat care a primit diurna de detasare este Lucian Netejoru, seful Inspectiei Judiciare. Astfel, el a incasat anul trecut, pe langa salariu, 147.000 de lei pentru ca a facut naveta de la Giurgiu, acolo unde are domiciliul, la biroul din Bucuresti. Distanta Giurgiu – Bucuresti este de 65 kilometri. Integral: http://www.ziare.com
Cristi Danileț: Inspecția Judiciară și CSM au abandonat misiunea de a proteja magistrații de politic Luat în vizor de Inspecția Judiciară și de CSM și chiar sancționat pentru opiniile sale prin care a criticat inclusiv faptul că, într-o anumită sferă înaltă, politicul și justiția și-au dat mâna, Danileț este de părere că „răfuielile din cadrul CSM au aruncat în aer întreg sistemul de justiție“. Conform judecătorului, asistăm la un scenariu evident: „Trebuie închisă gura magistraților reformiști, care au curajul să demaște public ce se întâmplă la Inspecția Judiciară și la CSM“. Newsweek România: Câte cercetări disciplinare aveți deschise de Inspecția Judiciară, când au început și pentru ce sunteți verificat? Cristi Danileț: La sfârșitul anului trecut, ministrul Tudorel Toader (ministru al Justiției, la acel moment – n.r.) a spus că magistrații se fac vinovați de faptul că îi arestează pe unii inculpați care apoi nu sunt condamnați. Am făcut o postare pe pagina mea de Facebook, spunând că, dacă un student ar fi spus așa ceva la facultatea de Drept, ar fi picat examenul de Procedură penală, ceea ce e real: după cum nu orice persoană cercetată în stare de libertate va fi achitată, tot astfel nu orice persoană arestată sfârșește prin a fi condamnată, căci motivele arestării sunt diferite de cele ale condamnării. Inspecția Judiciară m-a cercetat disciplinar atunci și a constatat că nu este vreo abatere disciplinară, dar a considerat că poate, totuși, am încălcat Codul deontologic și a trimis cazul la Consiliul Superior al Magistraturii, care i-a dat dreptate. Apoi, un alt episod a fost în perioada numirii Șefului Statului Major al Apărării și a organizării unor proteste de stradă. Atunci am făcut o postare, tot pe pagina mea de Facebook, atrăgând atenția că trebuie să fim atenți la cine conduce Armata țării, pentru a nu cădea în zona politizării, așa cum s-a întâmplat cu vârful Ministerului Public, de exemplu. Am avut în vedere faptul că, potrivit Constituției, Armata este văzută drept gardianul democrației și, mâine-poimâine, o vom vedea – chipurile – scoasă în stradă ca să liniștească lumea. Se pare că cineva de la Inspecția Judiciară nu a înțeles ce am scris eu, m-a cercetat disciplinar, iar CSM m-a sancționat apoi cu reducerea salariului pe două luni. Interesant este că, doar cu 20 de minute mai înainte ca hotărârea să fie publică și să aflu de ea, o televiziune patronată de un condamnat penal care laudă constant o parte a membrilor CSM a publicat știrea cum că sunt sancționat. Dezvăluirea unei informații nepublice vizând o procedură în derulare este cel puțin o abatere disciplinară. Evident, nimeni nu s-a sesizat. Încă ceva: deși legea spune că hotărârile CSM se motivează în 30 zile, nici până în ziua de azi nu am primit motivarea celor două soluții, pentru a putea să le contest în instanța judecătorească. Ați avut reacții publice care au atins și Curtea Constituțională. Asta nu v-a adus în vizorul Inspecției? Ba da. Era în perioada în care CCR a decis că, din cauza compunerii nelegale a completelor de trei judecători de la instanța supremă, judecățile trebuie reluate. Eu am făcut o paralelă și am ridicat în public problema validității hotărârilor CCR, atât timp cât nu e lămurit de ce un membru al acestei Curți a stat acolo mai mult de nouă ani, cât îi permite Constituția. Și în acest caz am fost cercetat disciplinar, au venit să mă audieze la Cluj două inspectoare ale Inspecției Judiciare, dar am refuzat să mă duc la audieri, considerând ridicolă toată procedura de a fi cercetat pentru o întrebare pusă pe Facebook pornind de la un lucru adevărat. În final, au clasat lucrarea și au trimis documentele la CSM, pentru a verifica dacă am încălcat Codul deontologic. CSM a spus că nu am încălcat. Deci, mult zgomot pentru nimic. Însă este de reținut că doi inspectori sunt trimiși acolo unde sunt cele mai dificile cazuri disciplinare. În fine, ultima cercetare disciplinară care mi s-a făcut până acum este și cea mai complexă: în februarie anul acesta am dat un interviu pentru revista „22“ despre atacurile politice, modificările legilor justiției în contra standardelor internaționale, ineficiența CSM în a-și îndeplini rolul constituțional. Tot articolul a fost analizat cu lupa de Inspecția Judiciară. Au găsit 12 fraze cu care nu au fost de acord și m-au trimis la CSM ca să mă judece. Tocmai am fost citat să mă prezint la sediul instituției pentru a mă apăra….Anul trecut, însă, am îndrăznit să spun public că Guvernul a pus conducerea Inspecției Judiciare, iar CSM a asistat pasiv la aceasta, ceea ce este, de altfel, real: s-a dat o ordonanță de urgență cu dedicație, iar toată lumea o știe. Din acel moment, au început cercetările Inspecției împotriva mea. Integral: https://newsweek.ro
România în epoca Dragnea- Dăncilă: metastază politică şi blocaj constituţional Regimul Dragnea merge mai departe, de vreme ce diferenţele dintre Liviu Dragnea şi Viorica Dăncilă sunt de retorică şi de imagine, iar nu de substanţă autentică. În ambele cazuri, ceea ce contează este intenţia PSD de a conserva domnia oligarhiei sale cleptocrate. Dispariţia politică a lui Liviu Dragnea nu a afectat în nici un fel direcţiile majore ale guvernării: în economie sau în justiţie, ambiţiile de distrugere şi de control sunt egalate doar de energia demagogică cu care PSD îşi clamează ataşamentul faţă de România şi de români. Regimul Dragnea- Dăncilă videază Parlamentul de orice rol constituţional, guvernând prin apelul la delegare legislativă şi la traseism. Cazul ALDE, partidul pe cale de a se dezegrega, indică până la ce punct fesenismul actual este dependent de anexarea efectivă a grupărilor care i-au fost complice. Cabinetul Dăncilă este un cabinet minoritar. Supravieţuirea sa este posibilă prin efectul atragerii de noi reprezentanţi, pe de o parte, şi prin impotenţa unei opoziţii divizate şi eterogene, pe de altă parte. Cabinetul Dăncilă, sprijinit de o Curte Constituţională fidelă, exploatează lacunele legii fundamentale. Chiar şi în cazul refuzului Camerelor de a vota noua formulă a guvernului, cabinetul pe care îl conduce nu va fi demis. În absenţa unei moţiuni de cenzură , nici o altă modalitate de acţiune nu poate avea ca rezultat înlăturarea acestui regim. În fapt, blocajul constituţional actual ilustrează, dramatic, impasul ordinii politice fondate pe constituţia de la 1991. Legea fundamentală nu oferă nici o cale rezonabilă de ieşire : prelungirea mandatului unui cabinet care şi-a pierdut legitimitatea este consecinţa imposibilităţii organizării de alegeri anticipate. România este afectată, simultan, de o metastază politică şi de un blocaj constituţional. România este lipsită de instrumentele necesare spre a răspunde unei provocări evidente, legate de necesitatea ieşirii din starea de încremenire demagogică în care regimul Dragnea – Dăncilă menţine o întreagă naţiune. A ignora imperativul adoptării unei noi legi fundamentale ar reprezenta o eroare de proporţii. Regimul Dăncilă-Dragnea continuă opera de distrugere şi de domesticire a justiţiei, fără ca nimeni să pară capabil a i se opune. Atacurile la adresa Anei Birchall, ( un ministru care a ales să nu urmeze linia trasată de Florin Iordache) au coincis cu asaltul pe care gruparea dominantă în CSM îl dă spre a consolida poziţia Secţiei Speciale. Cât despre Viorica Dăncilă, decizia de a se opune , din nou, alegerii Laurei Codruţa Koveşi este proba abjectei solidarizări cu regimul Dragnea. Integral: http://www.contributors.ro
Cutremur în Guvernul României. Viorica Dăncilă, pusă la punct de americani: Nu știm de nicio vizită! ….AmCham, Camera de Comerț Americană din România, neagă ferm orice implicare în organizarea întâlnirii pe care premierul Viorica Dăncilă o va avea cu vicepreședintele Statelor Unite ale Americii, Mike Pence. Organizația, care adună cele mai importante nume de corporații americane prezente și în România, a postat un amplu comunicat de presă, pe site-ul propriu. ” Pentru a răspunde tuturor informațiilor vehiculate în presă și pentru a evita orice eventuiale confuzii induse opiniei publice și mediului de afaceri, AmCham România- Camera Americană de Comerț- neagă orice implicare în organizarea vizitei pe care premierul României o face în Statele Unite. Organizația noastră nici nu a fost solicitată în acest sens”, transmite AmCham, printre altele. În presă au apărut, citând surse guvernamentale, informații conform cărora AmCham ar fi fost implicată în organizarea vizitei lui Dăncilă în SUA. Integral: https://www.capital.ro
Dacian Ciolos a prezentat masurile de igienizare post-PSD: Suntem pregatiti de guvernare chiar maine (Document)Dacian Ciolos, copresedintele Aliantei 2020 USR PLUS,a anuntat, duminica, ca este pregatit de guvernare si ca PLUS are deja un plan de igienizare post-PSD, care cuprinde reformarea catorva sectoare esentiale ale statului.”PSD trebuie sa plece de la guvernare chiar maine, stim ce avem de facut. Am prevazut in programul politic cateva masuri de igienizare dupa ce pleaca PSD”, a anuntat, intr-o conferinta de presa, Dacian Ciolos. Aceasta a explicat ca, dincolo de propunerile de presedinte si premier ale Aliantei 2020, e importanta reformarea statului, pa patru paliere: constitutionala, electorala, a justitiei si a administratiei publice. Dacian Ciolos a prezentat propunerile din programul PLUS, atat pentru educatie, unde a pus accentul pe autonomia scolilor, cat si pentru infrastructura. “Avem multe companii in diaspora care lucreaza cu prouiecte de infrastructura, detinute de romani si care lucreaza cu muncitori romani si suntem covinsi ca le vom putea atrage”, a spus presedintele PLUS. Totodata, Ciolos a anuntat o strategie pentru rural: “Vrem sa tratam ruralul in mod specific. In multe locuri din tara, mediul rural e depopulat, multi au luat drumul strainatatii, pentru ca nu si-au gasit un rost in tara”. Vedem cata nevoie avem de oameni noi in politica, a spus Ciolos, facand referire la candidatura lui Dan Barna la prezidentiale.”Criza politica prelungita poate fi rezolvata prin alegeri anticipate, asta e interesul Romaniei, suntem pregatiti sa venim la guvernare de maine, daca se poate, de accea avem nevoie de o majoritate in Parlament. Am experimentat si o guvernare fara majoritate in Parlament si am vazut care sunt limitarile”. Ciolos a amintit ca Alianta 2020 a propus, in acest sens, un pact pentru alegeri anticipate, de care multora din Parlament le este frica. Propunerile PLUS… Integral: http://www.ziare.com
ALDE- ca un fum, ca o țigară… În anul 2015 un nou partid politic apărea pe scena politică din România. Și-a ales un nume cu rezonanță europeană, menit să alunge urme de îndoială în privința orientării sale proeuropene. S-a hotărât să se numească ALDE. Provenea din fuziunea Partidului Liberal Reformator, creat cu vreo câțiva ani înainte de neobositul inventator politic Călin Popescu- Tăriceanu, nemulțumit de desființarea USL, dar și de faptul că vechii liberali începuseră să cocheteze cu democrații, adică tocmai cu aceia care îl susținuseră până la zeificare pe vechiul lui adversar Traian Băsescu, și Partidul Conservator. Partidulețul-televizor care, sub conducerea tânărului Daniel Constantin numit în funcție de însuși fondatorul formațiunii, ex-generalul de Securitate, iar acum mare mogul media Dan Voiculescu, ieșise din lesa celui căruia îi plăcea să i se gâdile în mod plăcut urechea cerându-le lefegiilor săi de la Antene să nu uite să ni-l prezinte drept profesor. Firește, la vremea respectivă nu putea să nu amuze însoțirea, cum altfel decât cu acte în regulă?, dintre liberalii care își spuneau și reformatori și auto-intitulații conservatori. Dar ce nu face politicianul român ca să își sporească zestrea? Se însoțește chiar și cu Dracul. Cum-necum, nou-apărutul ALDE a reușit să intre în Parlament la alegerile din decembrie 2016, mușcând din ceea ce ar fi putut a fi al PNL-ului dacă acesta nu ar fi avut parte de neinspirata conducere a d-nei Alina Gorghiu făcută președintă din voința și ordinul d-lui Klaus Iohannis. Apoi, asociindu-se cu PSD, a izbutit să intre și la guvernare.O guvernare în cursul căreia dl. Călin Popescu-Tăriceanu care, între timp, câștigase și lupta pentru putere cu mult mai puțin experimentatul Daniel Constantin, a funcționat, în principal, drept goarnă anti-europeană. Adesea mai puternică și dizarmonică, dacă nu cumva chiar mai odioasă decât aceea reprezentată de azi pușcăriașul Liviu Nicolae Dragnea. Pe 26 mai 2019 atât PSD cât și ALDE aveau să cunoască gustul amar al dezastrului politic. Social-democrații au înregistrat un scor modest, mult sub așteptări la alegerile euro-parlamentare, în vreme ce partidul d-lui Tăriceanu nu avea să mai prindă nici măcar un loc pentru avionul spre Bruxelles și Strasbourg….Pe 26 august, dl. Călin Popescu-Tăriceanu a decis ieșirea ALDE de la guvernare. Manipulat de dl. Victor Viorel Ponta care a știut cum să îi potențeze și alimenteze pornirile resentimentare. Dl. Tăriceanu și grupul său de acoliți, altminteri puțini la număr, Vosganian, Chițoiu, Nicolai, au plănuit să tragă preșul de sub picioarele doamnei Dăncilă. Au inventat de abia apoi tot felul de pretexte, unele infantile de-a dreptul, spre a-și justifica gestul. Pentru moment încă nu putem fi siguri dacă operațiunea lor a reușit. Preșul e ponosit, dar încă e utilizabil. Aceasta în vreme ce dl. Tăriceanu, dar și ALDE au pierdut aproape tot ceea ce puteau pierde. Funcții, nume, grupuri parlamentare, acel minimum de importanță. Reprezintă doar un amărât de tender oricând detașabil de la locomotivele Ponta și Pro România. Nu e exclus ca foarte curând dl. Tăriceanu să piardă tot partidul. Deși cum ALDE a fost ceea ce se cheamă un partid de lider, mult mai plauzibilă mi se pare ipoteza ca întregul ALDE să se evaporeze. Să dispară. Ca un fum, ca o țigară…. Integral: http://www.contributors.ro
Opinie Radu Paraschivescu: De ce nu trebuie să faci nimic pentru țara ta ……Nu ești patriot. Să zicem, de pildă, că îndrăz­neşti să critici gro­­so­­lăniile de limbaj şi de comportament ale lui Ilie Năs­­­­tase. Sau abatorul în aer liber găzduit de Ion Ţiriac la Balc. Sau pretenţia lui Gică Popescu de-a primi în condiţii preferenţiale un hotel spre admi­nis­trare în Poiana Braşov. Sau nedrep­tăţile şi lu­cruri­­le îndoielnice din rostirile publice ale lui Gheorghe Hagi. Mereu vigilenţi, paznicii acestor monumente vii te vor lua la ochi şi-ţi vor spune urmă­­toa­­rele: a) Nu eşti patriot. b) N-ai voie să-ţi dai cu părerea da­­că n-ai jucat tenis, n-ai vânat şi n-ai dat cu piciorul în minge. c) Legendele de pe postament în care iz­­beşti cu târnăcopul au făcut ceva pentru România, pe când tu eşti un parazit ţinut în viaţă chiar de prezenţa lor pe lume. d) De Hagi şi de Năstase a au­­zit o lume întreagă, pe când de tine ştiu doar admi­­nistratorul, părinţii (dacă mai trăiesc) şi soţia (da­­că, exasperată de micimea ta, nu te-a părăsit). Observaţiile de mai sus, izvorâte din fanatism ido­latru, confuzie şi sărăcie cu duhul, merită câ­­te­­va răspunsuri. Tot pe puncte. Prin urmare: 1) Patriotismul nu exclude discernământul, spiritul critic şi argumentele. Să fii patriot nu înseamnă să tră­­ieşti sub narcoză, legănat de clişee şi refrene în ca­­re ai noştri sunt fără pată doar pentru că sunt ai noştri. În plus, sportivii celebri nu trebuie exceptaţi de la judecata critică, indiferent de sportul pe care-l practică şi de ţara din care vin. Iar aici nu e vorba doar de rezultatele, ci şi de atitudinea lor. E un lucru elementar, care face parte din preţul şi din condiţia popularităţii. Nimeni nu va cheltui spaţiu tipografic sau virtual pentru derapajele unui vatman sau ale unui profesor de geografie. În schimb, sportivul prestigios trebuie supus judecăţii critice. Printre altele, fiindcă faima pe care şi-a dobândit-o împinge mulţi tineri să vadă în el un model. 2) A spune că nu poţi emite păreri în domenii unde n-ai lucrat e o enormitate născută din ran­­chi­­ună şi din inapetenţa pentru logică. Dacă ar fi aşa, ar însemna că nu poţi spune că un tablou îţi place sau nu-ţi place decât dacă eşti pictor….3) Când am scris că Hagi, Năstase şi ceilalţi şi-au clădit cariera şi averea pentru ei, nu pentru ţară, mi s-a replicat că sunt invidios şi rău intenţionat. Când am scris că răsfrângerea prestigiului pe care l-au obţinut aceşti oameni asupra ţării e un simplu ricoşeu, necum rodul unei intenţii, am fost trecut în tagma nepatrioţilor. Când am afirmat că un Ilie Dumitrescu nu s-a apucat să dea cu piciorul în minge la cinci ani pentru înflorirea patriei, am fost acuzat că umblu cu sofisme. Iar când am întrebat „ce în­­seamnă să faci ceva pentru România?“, am fost fă­­cut prost de-a dreptul. …4) Confuzia dintre popularitate şi valoare e o con­­stan­­tă a opiniei publice, iar asta nu doar în Ro­mânia. La noi însă, ea primeşte girul concursurilor şi acoladelor publice de tip „Zece pentru România“. Mai simplu spus, faptul că Alexandru Arşinel e mai cunoscut decât Marius Manole nu-l face mai valoros decât el. Integral: https://www.newmoney.ro
Aplaudați-i în picioare pe bugetari! Recunoaștem sau nu, România este „ruptă“ între bugetari și mediul privat. Există o prăpastie care s-a format și s-a adâncit în timp. În anii ’90, imediat după Revoluție, aspirațiile erau către sectorul pri­vat. O Românie ieșită dintr-un socialism dur și intransigent, care excludea practic inițiativa privată, se trezise într-o lume nouă, liberă, din punctul de vedere economic și din cel al exprimării. Atunci, noua economie trecea de la socialism la libertate econo­mică și cohorte de români prindeau gustul economiei de piață. Adică se „privatizau“ aducând haine din Turcia, vânzând suc sau înghețată la aparate spe­cializate sau luând cu chirie câte un mic magazin. Privatizarea era un nou eldorado al româ­ni­lor, iar trecerea de la stat la privat era una dintre do­rințele cele mai mari ale românilor. Sectorul privat atrăgea ca un magnet sute de mii de români, era expresia libertății și a dorinței de a câștiga mai mulți bani. Cu timpul, capitalismul românesc s-a decantat, a trecut de momentele „copilă­riei“ și a intrat într-o fază mai matură. Acest lucru s-a întâmplat odată cu intrarea hotărâtă a companii­lor străine în economia autohtonă….După un timp de la declanșarea crizei, în anul 2015, totul se întoarce în favoarea aparatului bugetar, adică nu doar că bugetarii își recuperează salariile tăiate în anul 2009, ci și începe o adevărată sara­bandă de creșteri salariale. Guvernele par de neoprit, cresc salariile bugetare în ritm accelerat, fără a se mai ține cont de echilibrele macroeconomice. Astfel, se ajunge la dorința angajaților de a-și căuta un loc de muncă în sectorul de stat. În plus, restric­țiile de angajare la stat sunt anulate. Asistăm la un fenomen dublu: salarii mai mari în sectorul bugetar și angajați mai mulți. În aceste condiții, sectorul de stat redevine un pol de atracție pentru cei care doresc să se angajeze….La Congresul PSD de la sfârșitul lunii august, mi­nistrul finanțelor, Eugen Teodorovici, le-a cerut celor prezenți să îi salute în picioare pe cei un mi­li­on de bugetari, oameni de bine, după cum s-a exprimat chiar ministrul. Teodorovici făcea apel la un așa-zis atac al liberalilor la adresa angajaților din sectorul bugetar. Ce se întâmplase? Florin Cîțu, eco­nomist și lider politic liberal, declarase că bugetarii ar trebui să lucreze fără vouchere, tichete de va­canță, sporuri sau pensii speciale. Este o idee pe care o au mulți angajați din sectorul privat, dar care spusă tranșant este imediat atacată politic….Acolo unde este cazul, ar trebui să aibă loc o restructurare a activității și a personalului, în sensul reducerii nu­mărului de angajați. Se vor­bește despre reducerea numărului de ministere, dar aceasta este doar o parte foarte mică a procesului de restructurare a statului. Până să se întâmple ceva din toate acestea, mediul privat nu poate decât să plătească excesele bu­getare. Integral: https://www.newmoney.ro
Peste 3.300 de copaci taiati ilegal in Muntii Rodnei: Prejudiciul depaseste un milion de lei. A fost sesizat Parchetul Un control al Garzii Forestiere Cluj pe raza Ocolului Silvic Cormaia – Anies din judetul Bistrita-Nasaud, inceput anul trecut si inca nefinalizat, a scos la iveala, pana la aceasta data, taierea ilegala a peste 3.300 de copaci, prejudiciul cauzat depasind un milion de lei. Fondul forestier in care s-au constatat aceste taieri ilegale apartine orasului Sangeorz-Bai si face parte din arealul Muntilor Rodnei, se precizeaza intr-un comunicat de presa postat pe site-ul institutiei. Potrivit comunicatului Garzii Forestiere Cluj, controalele in zona au demarat in vara anului 2018, in urma unei sesizari anonime primite prin posta electronica spre finalul anului 2017, intarzierea fiind motivata de cei de la Garda de conditiile meteo nefavorabile si de faptul ca erau semnalate taieri ilegale de arbori pe raza ocolului silvic respectiv, fara a fi indicat un loc exact. Numeroasele cioate provenite din taieri ilegale, care au fost gasite in timpul controalelor, au dus la sesizarea Parchetului de pe langa Judecatoria Nasaud si a Inspectoratului de Politie Judetean Bistrita-Nasaud. Controalele s-au oprit odata cu caderea zapezii anul trecut si ar fi trebuit reluate in primavara acestui an de catre reprezentantii Ocolului Silvic Cormaia – Anies, insa acest lucru nu s-a mai intamplat, deoarece padurarul care avea in responsabilitate ultimul canton verificat, Valea lui David, a refuzat sa participe la verificarile din teren si a sustinut, in scris, ca nu a identificat probleme in acea zona. Fata de padurarul respectiv a fost inceputa cercetarea disciplinara, iar in luna iulie a acestui an controalele au fost reluate. Pana la mijlocul lunii septembrie, au fost identificate 3.350 de cioate provenite din taieri ilegale de arbori, cu un volum de aproximativ 3.000 metri cubi, iar prejudiciul a fost estimat la peste un milion de lei. Integral: http://www.ziare.com
Dragnea s-a interesat câți ani riscă în plus, acum c-a ajuns Kövesi procuror european Liviu Dragnea a transpirat serios la auzul veștii că Laura Codruța Kövesi va deveni procuror-șef european. Tunurile date cu bani europeni de Teldrum vor fi mai mult ca sigur investigate de Codruța, astfel că șansele ca anii de închisoare ai infractorului condamnat definitiv Liviu Dragnea să crească vertiginos sunt cât se poate de mari. ”Câți? Câți mai risc? Mai scap vreodată?” au fost primele cuvinte ale lui Dragnea când și-a sunat disperat avocatul. ”Inițial nici n-am înțeles la ce se referă”, povestește avocatul. ”Abia după ce s-a mai liniștit și mi-a spus că se teme de «aia de-a ajuns procuror european» – că, din superstiție, nu pronunță numele Kövesi – am înțeles la ce se referă.” Avocatul spune că l-a liniștit pe infractorul pesedist, spunându-i că nu riscă nimic acum c-a ajuns Kövesi procuror-șef european. ”Dar am făcut asta doar pentru că vreau să-i iau banii în continuare, că știu că n-are nicio șansă să rămână doar cu anii din actuala condamnare”, Integral: https://www.timesnewroman.ro
27 Raspunsuri la Revista Presei – 23 septembrie. “România în epoca Dragnea- Dăncilă: metastază politică şi blocaj constituţional.”
Cetatean23/09/2019 at 08:44
Legat de doamna Kovesi.
CCR sa isi puna pantalonii aia maro. Va urma, pana la finalul acestui an (speram ca mai devreme chiar!), pronuntarea in speta Kovesi versus Romania.
Doamna Kovesi si avocatul CCR-ului au pus deja concluziile finale:
https://hudoc.echr.coe.int/eng#{%22fulltext%22:[%22Kovesi%22],%22itemid%22:[%22001-191291%22]}
https://urlzs.com/57tu2
PS Nici nu ne dam inca seama ce importanta va avea speta asta, daca LCK castiga. Ma ofer sa cumpar lumanari de priveghi pentru CCR. Nu e o speta usoara, insa LCK si avocata ei (brilianta) au facut tot ce se poate…si ceva in plus 🙂
Paganel23/09/2019 at 08:53
O veste uriașă!
Dau și eu bani pentru lumânările de priveghi sau vin direct cu ele! 🙂
P.S. De azi, a început toamna astronomică: e echinocțiul de toamnă!
O dedicație, de sezon, tuturor, cu drag! 🙂
Mar23/09/2019 at 09:59
Eu pregătesc coliva 🙂
Să vină cisterna/cisternele, cât mai repede cu atât mai bine.
depemures23/09/2019 at 09:52
Multumiri pentru dedicatiile oferite: una pentru minte si a doua pentru suflet. 🙂
Sa ne intoarcem la porcii nostri .Sa vedem/numaram cati mai sunt :
“Senatorii ar urma să discute luni cererea DNA care îl vizează pe Florian Bodog”
https://newsweek.ro/actualitate/senatorii-ar-urma-sa-discute-luni-cererea-dna-care-il-vizeaza-pe-florian-bodog
Mar23/09/2019 at 10:04
Poza cu Șerban Nicolae este antologică și relevantă, dacă nu trece legea este posibil ca sponsorii să folosească ambele unelte. Am făcut abstracție de simbolistica moscovită.
Cetatean23/09/2019 at 10:25
Iata de ce nu motiveaza Dorneanu 🙂
https://www.g4media.ro/curtea-constitutionala-ii-da-unda-verde-lui-viorel-catarama-sa-candideze-la-prezidentiale-judecatorii-au-anulat-decizia-biroului-electoral-de-respingere-a-inscrierii-fostului-liberal-in-cursa-pentru.html
Evident, i-au dat drumul pe motive formale, cei de la BEC au gresit ceva pe procedura. Altfel nu imi explic decizia.
Legat de motivarea deciziei cu CJNC-ul pe completele de 3. Motivarea trebuie scrisa de judecatorul-raportor, insa de fapt o scrie un magistrat-asistent, sub “indrumarea” raportorului. Cum Dorneanu se pricepe la motivat ca broasca la matematica, el a trasat probabil niste linii directoare magisratului asisient, si ala se da saracul de ceasul mortii ca sa “motiveze”, insa nu ii iese. Are si el o limita de sofisme pe cm2 de foaie, nu?!
In plus, motivarea se citeste si se voteaza in plen, si cred ca nu reusesc sa se puna de acord asupra dispozitivului. Caci una e sa zici “da, a fost CJNC”, insa alta e sa motivezi sau sa fii de acord cu ceilalti judecatori cand indici un anumit motiv.
Mai ales ca decizia aia e cu skepsis, cica “a fost’ CJNC, insa nu mai “este”, deci, ce pana mea au “solutionat”, daca CJNC-ul ala era caduc la data sesizarii?
Mar23/09/2019 at 10:54
Și se jură că ”nu fură”, și l-am prins cu PSD-ul în gură…….”Prima opțiune a Pro România este o guvernare alături de PSD și ALDE, dacă moțiunea de cenzură va trece, iar Guvernul Dăncilă va fi demis, a declarat la RFI senatorul Adrian Țuțuianu, vicepreședinte al Pro România. “Ce ați vrea să facem, să spunem toți ca USR-ul că dăm Guvernul jos, dar nu participăm la guvernare?”.”
https://www.hotnews.ro/stiri-esential-23382177-tutuianu-prima-optiune-pro-romania-este-guvernare-alaturi-psd-alde-daca-motiunea-cenzura-trece.htm
cedric23/09/2019 at 11:44
Inceput “fulminant ” de vizita in SUA:
http://www.ziare.com/vasilica-viorica-dancila/premier/un-europarlamentar-ironizeaza-vizita-lui-dancila-in-sua-e-ca-si-cum-in-romania-vine-un-premier-si-este-primit-de-primarul-din-pantelimon-1578448
Oare ce o sa spuna guvernantii? Gasesc ei un motiv de mandrie!
Cetatean23/09/2019 at 11:50
Cedric, or sa spuna ca ala e primarul care va candida si il va invinge pe Trump 😛
Paganel23/09/2019 at 12:02
Numele de familie al primarului din New Jersey, cu care „s-a văzut” pavianca, Steven Fulop, e unguresc (e varianta maghiară a lui Filip)!… 🙂
cedric23/09/2019 at 12:23
Ai dreptate, citi!
Au o imaginatie patologica!
Intamplator23/09/2019 at 12:34
vai de mama ei de țara cu așa PM
Așa cum scriam Amcham a comunicat oficial ca nu e implicată in “vizita”….știu ei ce știu cu Meyer și Dancu mi e ca ii iau veoricai toată țara/doi escroci…despre Meyer numai un lucru :in 90 a înființat așa zisa camera de comerț cu Severin ;prima prioritate=sa facă lobby pentru admiterea României in FMI(admisă din 1974)…așa ca”sa tragem fermoarele la buzunare”cum zic americanii
Intamplator23/09/2019 at 17:50
Off topic Thomas Cook e istorie;guvernul britanic trebuie sa repatrieze 600 mii turiști-din care 150mii britanici-de pe inde se afla in vacanța….brexit/nebrexit ,hard/soft….guvernul “HM “ are grija de cetățenii săi….cam așa trebuie sa se comporte un stat…
Paganel23/09/2019 at 18:00
Aveți dreptate, în ceea ce privește Guvernul Majestății Sale, dar britanicii (englezii) au Parlament și democrație de pe la 1200, nu ca alții!…
Intamplator23/09/2019 at 18:04
Nu e vorba neaparat de democrație e vorba de “civil service”…de care ne tot spunea@theo….de comparat ce am scris mai jos despre idiotenia lui fifor și -extind-de noi toți care așteptăm “șeful” sa ne spună cr sa facem….ca veni vorba…
procurorul ăla din Caracal e anchetat/acuzat dar nimeni nu sufla o vorba ca poate adevarata cauza a neactiunii e datorita modificărilor legilor operate de PSD și înființării SS….
Paganel23/09/2019 at 18:58
Am înțeles, așa e!… Doar că, la noi, de secole, după cum confirmă și Geert Hofstede, prin compasul cultural – ce include și „ecartul puterii” (= cât de obedient e omul față de șef/tată/frate mai mare) – există o obediență cvasi-genetică față de „prostul cu funcție”! Și-mi vine în minte o secvență dintr-un film (nu mai știu care) cu un primar care a ținut, în ploaie, în gară, un grup de copii, ca să-i cânte nu știu ce cântec patriotic unui mai-mare de la județ (prefect, parcă). Acțiunea din film se petrecea acum un secol, înainte de Unirea din 1918…
Iar obediența și „a aștepta să îți spună altul ce să faci” explică de ce, ani de zile, Biserica și Armata sunt în primele rânduri printre instituțiile în care românii au încredere… Biserica e cu Tatăl Ceresc, iar Armata are un șef/superior, care dă ordine și toți (se) execută!… Ce inițiativă proprie, ce gândit cu capul/creierul propriu și personal!… Povești!…
Am mai scris pe aici că trebuie schimbat poporul, ca mentalitate, ori asta ia generații! Cineva trebuie să preia inițiativa și să-l schimbe! Dar, cine? Vrea cineva asta? Și, dacă vrea, că eu n-am văzut pe nimeni să vrea, o va face???
Intamplator23/09/2019 at 19:17
Multumesc….de acord cu”antecedente istorice”…și eu le folosesc frecvent,poate prea frecvent..dar,ma gândesc ca azi cu informația la un Clic, cu decizia la un Clic distanță…poate poate se musca ceva…citeam ieri ca USR+ propune “program participativ”….oare câți știu ce înseamnă?
p.s despre primarul din Jersey City va recomand sa citiți un articol din site ul
Paganel23/09/2019 at 19:29
Mulțumesc și eu pentru recomandarea de lectură! 🙂 În ceea ce privește programul lansat de Cioloș, nu zic că nu e bun, doar că fostul comisar, altfel bine-intenționat, cred că nu știe în ce țară trăiește! Ajungem tot la schimbarea mentalității majorității conaționalilor noștri… Apoi, m-am uitat la Educație (din motive lesne de înțeles – doar lucrez în „sistem”…). Acolo ar trebui implementată pregătirea prin bun-simț, bună-cuviință, cumsecădenie, onestitate, caracter, moralitate, bună-credință, conștiință, responsabilitate, omenie, „cei șapte ani de acasă”…, începând cu ciclul primar, până la cel post-universitar! Să știe toți (sau, măcar, cât mai mulți!) că și lor li se aplică vorba aceea „Ce ție nu-ți place, altuia nu-i face!” (aș impune să știe toți, SĂ APLICE, nu să „recite”, această expresie, printre funcționarii din primării, consilii locale, consilii județene, parlamentari!…)! Să învețe și să pună în practică, cum au făcut-o, sute de ani, strămoșii noștri țărani, OMENIA românească, o aplicare originală în practică a Pildei Bunului Samaritean din Biblie!…
Chiar aș extinde aceste reguli la nivel internațional!… Doar că aplicându-le, profitorii, corupții, ipocriții, fariseii, și-ar pierde „bazinul electoral”!…
Intamplator23/09/2019 at 18:00
…..in oglinda….un neica nimeni ajuns “secretar general al PSD” da vina pe iohannis pentru tragedia din Dâmbovița ,motivând ca s a produs datorita nenumirii ministrului de interne….cât de cretin poți fi ca sa spui așa ceva?inseamna ca șefii poliției ,cohortele de generali și colonei n au nici o răspundere…..și,și mai tragic,probabil ca sunt destui cretini care cred ce spune fifor….
Paganel23/09/2019 at 18:49
Neica nimeni ăla ar trebui să știe că, acolo unde fiecare își face bine treaba, fiindcă știe ce are de făcut, e competent, adică, poate să nu fie, nu ministru, ci un întreg Guvern în funcție, că treaba merge „ibrișin” (vorba unui personaj din „Toate pânzele sus!”)! A se vedea, pentru informarea incompetentului psdist, cazul Belgiei, acum câțiva ani, care a stat fără Guvern învestit, nu o săptămână sau o lună, ci 3 ani!…
Mar23/09/2019 at 19:21
O româncă a fost cooptată în echipa de comunicare a Ursulei von der Leyen – ”Românca Dana Spinanț, fostă jurnalistă la Pro TV și la publicații europene precum European Voice și EUobserver.com, a fost anunțată de Ursula von der Leyen ca membră a echipei sale de comunicare, în poziția de adjunct al purtătorului de cuvânt.”
https://www.g4media.ro/dana-spinant-fosta-jurnalista-la-pro-tv-in-echipa-de-comunciare-a-ursulei-von-der-leyen.html
cedric23/09/2019 at 19:38
Un prim succes diplomatic in SUA:
https://www.aktual24.ro/start-penibil-al-vizitei-lui-dancila-in-sua-premierul-a-infratit-new-jersey-cu-sectorul-1-si-promite-linie-aeriana-directa-bucuresti-new-jersey/
Cu mentiunea ca nu e New Jersey ci Jersey City,
Cat despre linia aeriana directa, nici o noutate: am mai avut Bucuresti -Breslau via Mizil!!!
Intamplator23/09/2019 at 20:37
Ca prima proasta a țării,e proasta,știam
Daca cel care a dat Știrea a dat o corect ar fi trebuit sa spună ca “aeroportul new jersey” nu exista….exista “Newark airport”…..in NJ….
Repet daca proasta a spus “aeroportul New Jersey”,nu numai ea e proasta ci și toți consilierii aia din jurul ei
aștept inaugurarea cursei București-New Jersey…cu dancila&consilierii in avion/pana găsesc aeroportul li se termina combustibilul și scăpăm de ei toți
Paganel23/09/2019 at 21:13
Paganel23/09/2019 at 19:53
„Rusia încearcă să ridice o nouă „cortină de fier”, care trece prin Marea Neagră, cu România, Turcia, Bulgaria, pe de o parte, şi cu Georgia, Ucraina şi Republica Moldova, pe de altă parte, pentru a-şi putea folosi forţa împotriva ţărilor care nu fac parte din Organizaţia Tratatului Nord-Atlantic (NATO), a declarat generalul în rezervă american Ben Hodges, care între 2014 şi 2017 a fost comandant al Forţelor terestre americane în Europa (USAREUR), într-un interviu acordat publicaţiei ucrainene Segodnia, potrivit Agerpres.”
Pe nenea acesta îl ascultă cineva??? Mai ales că știe despre ce vorbește!
stefan6023/09/2019 at 20:23
Cine sa asculte din moment ce si DW declara ca RO e un stat mafios.
https://m.adevarul.ro/news/politica/romania-iesirea-statul-mafiot-1_5d88f8bb892c0bb0c6e18610/index.html
Adaug mafia celor care cindva erau in uniforma. Multi complici la omor in masa dar bine mersi. Decorati , grade maxime pe epoleti , super pensi dar si prezenti peste tot . Inclus in presa ca ” experti” in militarie.
Ca nu pricep ei diferenta intre o racheta balistica si una de croaziera , neimportant.
Bine ca cer la NATO sa faca o flota la Marea Neagra ca nu sint 3 tari NATO la MN din care una plateste anual doua miliarde de euro ( echivalent in lei ) pe pensi speciale , de servici. Si nu se mira nimeni ca armata a ramas doar de parada ca vin strainii cu avioanele lor sa ne apere cerul patriei.
Mar23/09/2019 at 23:00
O acțiune foarte bună și încă o dovadă că vom avea cea mai mizerabilă campanie. – ”USR-PLUS publică o listă cu site-uri fake-news.”
https://www.g4media.ro/usr-plus-publica-o-lista-cu-site-uri-fake-news-printre-ele-litere-net-si-politice-net-despre-care-presa-a-scris-ca-au-fost-finantate-de-psd-cu-850-000-lei.html
« Revista Presei – 24 septembrie. “Ultima suta de metri pentru numirea lui Kovesi la Parchetul European.”
Curtea cu Piromani si falsa dilemă a Pompierului »

References: CCR 
 CCR 
 CCR 
 CCR 
 CCR 
 CCR 
 articolul 16
 CSM 
 CSM 
 CSM 
 CSM 
 CSM 
 CSM 
 CCR 
 CSM 
 CSM 
 CSM 
 CSM 
 CSM 

CCR